En aragonés, como tamién pasa con belaltras luengas romanicas, os hirundinidos reciben bells nombres que les son chenericos, y con freqüencia no designan garra especie concreta sino que s'emplegan ta nombrar o tipo morfolochico cheneral que totas ellas presentan, fendo que pueda asumir-se como denominación millor significadera ta tota la familia que no ta destinguir garra especie. En iste sentido, os nombres que se gosa sentir incluyen formas como volandrina (encara en uso en muitos nuclios d'a Ribagorza[1] y o Sobrarbe) y bells derivaus («gulundrina» en Rodellar[1] (Semontano de Balbastro), «vulundrina» en Luesia[1] (Cinco Villas) y Pandicosa[1] (Alto Galligo)) y golondrina/golandrina[1], muit chenerals en Aragón. Totas ixas formas dimanan d'o nombre latín ta istes animals, «hirundo», á traviés de formas deminutivas d'o tipo d'«hirundina», que posteriorment en a evolución fonetica habrían adquiesto una consonant velar inicial ta refirmar a suya pronunciación, como ye normal en aragonés: «gurundina» ye una forma arcaica hipotetica que gosa plasmar ixe fenomén. D'alcuerdo con isto, as formas «gulundrina» y relativas serían as orichinals en aragonés, y as formas que han sustituido ixa consonant con una /b/ (v) l'habrían feito per conexión con o verbo «volar».